Вот и воис Паль сиктса библиотекаӧ Иван Ильич Белыхлӧн дыр виччысяна небӧг. «Мӧдлапӧв» сылӧн нимыс. Пыржӧ сiйӧ лоис меным медся донаӧн став тайӧ авторыслӧн небӧгяс пӧвстсис.

Кутшӧм сьӧлӧмсянь сiйӧс гижӧма, мичаӧ оформитӧма. Ксения Шолоповалӧн висьтъяс дiнӧ серпасъясыс сэтшӧм стӧча петкӧдлӧны авторлысь мӧвпсӧ, быттьӧ ачыс сiйӧ аслас синнас аддзылӧма ставсӧ, мый йылысь висьтавсьӧ висьтъясас. Зэв жаль, мый эз удайтчы аслыс Иван Ильичлы аддзывны ассьыс быдтассӧ, топӧдлыны морӧс бердас да окавны, кыдзи сiйӧ век вӧчлывлiс аслас выль петасъясыскӧдыс, ошйысьыштны миянлы.

Небӧгсӧ авторыс сиӧма том йӧзлы, но интереснӧ сiйӧс лоас лыддьыны и верстьӧ войтырлы. Чуймӧданатор: воссьӧнебӧгыс «Мӧдлапӧв» неыджыд повестьӧн, и помассьӧ мӧдлапӧв йылысь жӧ «Кӧнi нӧ озыр мӧдар берегыс» висьтӧн. Ме чайта да, тайӧ абу прӧста сiдзи артмӧма. Быдӧнлӧн, кодi лыддьяс небӧгсӧ, та вылӧ лоӧ аслас вочакыв. А ме думысь кӧ, гижысьыс, гашкӧ, кӧсйис шуны лыддьысьысьлы, мый да, кӧнкӧ эм озырджык му, кодӧс нэм чӧжыд корсян, а чужан муыд – ӧти, и сiйӧ – меддонаторйыс, и олӧмыд – ӧти…

Меным окота висьтыштны некымын гижӧд йылысь тайӧ небӧгсис.

Небӧгын, кодӧс авторыс сиӧма том йӧзлы, дерт жӧ, эмӧсь радейтчӧм йылысь гижӧдъяс. Тайӧ и «Мӧдлапӧв», и «Детдомса Капа», и «Кыдзи гӧтрасис Естӧ Ӧне», «Мыйыс оз овлывлы да» да мукӧд. Муслун йылысь став лоӧмторйыс пӧшти ӧткодь, но век жӧ аслыспӧлӧс. Сiдз, мӧдлапӧвса Пашӧ зон мырддьӧ карса зонлысь Наста нывсӧ. Юрик, озыр чиновниклӧн пи, быдногыс кӧсйӧ торкны налысь радейтчӧмсӧ: и повзьӧдлӧ, и нӧйтӧны другъясыскӧд ӧтчукӧрӧн, и мукӧд ног конйыштӧ, но нинӧм тай сылӧн оз артмы – некыдз оз вермы дзугны Пашӧ да Наста костын ыпнитӧм муслунсӧ.«Мыйысозовлы да» висьтын семейнӧй олӧмсӧ петкӧдлӧма Ӧська сиктса ичӧт зонлӧн видзӧдласпыр. Ёна и дивуйтчысӦська, кор ӧти сиктсянь мӧдӧдз мунiг косттi том гозъя и пинясьлiсны ӧта-мӧдыскӧд, и лӧгасьлiсны, и бӧр бурасисны, да весигас окасисны. Мамыс сэки шуис Ӧськалы семья костса йитӧдъяс йылысь: «Семьяад олӧмыс – быттьӧ гыа ва вывтi пыж вылын кывтӧм, мыйыс оз овлы да». Быдмыштан пӧ, да гӧгӧрвоан! Ciдзик вӧд и артмӧма. Верстьӧ ни Ӧсип унаысь на казьтывлӧма мамыслысь кывъяссӧ…

Армияын служитӧм йылысь Иван Ильич висьталӧ «Стрӧйбат йылысь казьтылӧмъяс» вистьын. Ыджыд да Чечняын вӧйна йылысь «Олiсны-вылiсны кык Петрӧ» висьт лэптӧ пленӧ веськавлӧм салдатъяс йылысь тема, петкӧдлӧ налысь сьӧлӧм дойсӧ да вояс пыр мунӧм ёртасьӧм йитӧдъяссӧ.

Сиктса йӧз да сиктса олӧм йылысь казьтылӧмъяс гижӧма «И юргис мыла сьыланкыв», «Челядьдырся ворсӧмъяс», «Ворс, гудӧкӧй, ворс», «Ивадорса рытпукъяс», «Вӧлi коркӧ Ольвыв грезд», «Радейтана Паль гӧраӧй» висьтъясын. Иван Белых казьтылӧас сиктса олысьясӧс – медбур гудӧкасьысьясӧс, черикыйысьясӧс, велӧдысьясӧс, Паль гӧраса киэтша йӧзӧс, сы йылысь, мый майшӧдлӧ гижысьӧс талунъя сиктын олӧмын. «Синва пыр сьылӧмъяс, кӧчгӧснечъяс» висьтыс Иван Ильичлӧн сиӧма сиктса аньяслы. «Дженьыдакӧ, аньяс … сьӧкыд вӧйна бӧрса воясӧ вӧлiны ас грездын олӧмсӧ кутысьясӧн, грездлӧн духовнӧй подулӧн». Кутшӧм найӧ вӧлӧмаӧсь вежавидзаӧсь, авъяӧсь, уджачӧсь, да сэкжӧ серамбанаӧсь, кӧть и стрӧгӧсь, кор колӧ, но небыд сьӧлӧмаӧсь. «Буретш налӧн пайыс зэв ыджыд сыын, мый грездас олӧмыс эз помӧдз киссьы, кутчысьӧ, да гашкӧ, бӧр на ловзяс- кыптас» - кутӧ лача автор.

Уна висть-казьтылӧм сиӧма авторыс мам-батьыслы, аслас рӧдвужыслы. Тайӧ сьӧлӧмтӧ шабыртана висьтъяс «Шондiӧй–мамӧй» мам йывсис, «Вӧлi март тӧлысься субӧта рыт» - бать йывсьыс. Анастасия Ивановна мамыс, Сивер Илля батьыс, Домна да Анись бабъяс, чой-вокъяс лоисны медшӧр геройясӧн уна висьтъясын.

Тiянлысь кӧ юаласны, кутшӧм лун олӧмад вӧлi медся шудаӧн, мый тi вочавидзанныд?

Иван Ильичлӧн «Медся шуда лун» висьтыс чери кыйӧм йылысь. И абу сы вӧсна, мы сылы сюрӧма зэв ыджыд чери ли мый ли. Кӧть эськӧ и чери кыйнысӧ, вӧр-ватi ветлӧдлынысӧ гижысь ичӧтдырсянь зэв ёна радейтiс. «Кыдзи нӧ позьӧ сиктын чужӧм мортлы овны вӧртӧгыс да ватӧгыс? Сэнi ӧд и гажлуныс, сэнi и шойччӧ лолыд!» - нимкодясис гижысь. Ас вӧр-валысь мичлунсӧ авторыс аддзис да гижис та йылысь аслас висьтъясын сiдзи, мый сылысь кывъяссӧ весигас олӧмлы гимнӧн позьӧ шуны. Абу али мый сiдзик, кывзыштӧй кӧть тайӧ: «А асылыс кутшӧм мича! Шондiыс разӧдӧ-вӧтлӧ кытчӧкӧ тӧрытъя зэр бӧрын кыпдчӧм гӧвкъялысь русӧ. Муртса-муртсапӧльыштiс рытыв-лун тӧв. Лэбачъяс помся дзольгӧны-сьылӧны, вӧзйӧны мича лун…»?

Сэки жӧ И. Белых тӧждысьӧ – майшасьӧ ас чужан му вӧсна, сьӧлӧмыс доймӧ сылӧн вӧр-васӧ кедзовтӧм вӧсна, жалитӧ звер-пӧткаяссӧ. Та йылысь гижӧ «Кылӧгвад», «Кыскӧ менӧ еджыд ялаа ягӧ», «Уткаӧй, донаӧй, енэжса пӧткаӧй» да мукӧд висьтясын.

Литература туялысь Кузнецова Т.Л. пасйӧ Белыхлӧн творчество йылысь: «Со тай И. Белыхлӧн висьтъясын рӧмъясыс сӧдзӧсь, сӧстӧмӧсь, акварельӧн моз серпасалӧ гижысьыс. Татшӧм сяма серъясысбыттьӧ петкӧдлӧны-тӧдчӧдӧны автор сьӧлӧмысь мунан мелi чувствояссӧ…».

Небӧгсӧ помалӧны коми гижысь Александр Ульяновлӧн Иван Ильич йылысь зэв шоныд казьтылӧмъяс.

Вот татшӧм сьӧлӧмтӧ вӧрзьӧданаӧн артмис И. Белыхлӧн медбӧръя небӧгыс.

Лыддьӧй сiйӧс тэрмасьтӧг. Уналысь тайӧ висьтъясыс вежасны олӧм вылӧ видзӧдлассӧ, а гашкӧ, и став олӧмсӧ!

Елена Тырина, Ф.Ф. Павленков нима библиотекаӧн веськӧдлысь.